GAME OVER 


AA 


MOTTO : "Dacă” îi încurcă atât de mult pe oameni! 


PERSONAJE: 


ANCHETATOR, 40 ani, elegant, rafinat, calm, inteligent, detaşat 
ȘMECHER, 35 ani, vede oportunităţile, mereu pe fază, alunecos 

FEMEIA FRUMOASĂ, 33 ani, seducătoare, sigură pe ea, fatalistă 
FEMEIA CREDINCIOASĂ, 50 de ani, neclintită în credinţele ei, arogantă 
POLITICIANUL, 55 ani, obez, arogant, grăbit, nesuferit 

PUȘCĂRIAȘ, 40 ani, simpatic, sincer, ratat 

FEMEIA FRAGILĂ, 30 ani, nesigură dar orgolioasă, inteligentă, curioasă 
POETUL, 40 ani, depresiv, alcoolic, melancolic 

FUNCŢIONAR, 40 de ani, timid dar îndrăzneţ în sinea lui, confuz, pierdut 
VOCE INTERIOARĂ, A FUNCŢIONARULUI (veşnic tânără şi rebelă) 


SCENA 1 


O încăpere fără ferestre, fără uşă. Un perete alb, un perete gri. Nu se vede de unde vine 
lumina, dar e luminată bine încăperea. O masă pătrată şi două scaune, faţă-n faţă. Pe 
peretele gri sunt prinse câteva desene colorate şi vesele, ale unor copii. Acesta e decorul 
pentru întreaga piesă, totul se petrece în acest decor. 


Un tânăr, pe scaun, față de şmecher, sigur pe el, aşteaptă. Are o cămaşă vișinie la pantaloni 
gri. Apare din neant el, Anchetatorul, îmbrăcat elegant, la costum, pantaloni negri, la dungă, 
sacou alb, care îi vine impecabil. Pare să aibă în jur de 40 de ani. Proaspăt ras, părul lins. Se 
așează la masă, calm, tânărul ia o poziție normală pe scaun, fluieră admirativ. 


ŞMECHER: Câtă eleganță, cât rafinament. Şi eu care mă simţeam cel mai elegant bărbat de 
pe lume cu cămașa mea vișinie! Dar cred că a costat o avere costumul, nu, şefu? Dar nu ştiam 
că sunt la o petrecere privată, n-am primit invitație specială. (se ridică, întinde mâna dar nu e 
băgat în seamă, celălalt trece cu privirea prin el) M-am mai liniștit, aşa elegant cum ești nu 
cred că o să-mi dai niște pumni în figură, pumni pe care îi merit, recunosc, dar nu aşa de 
dimineaţă. Sau o să-ţi trimiţi gorilele să mă şifoneze cu niște vânătăi? 


ANCHETATOR: Stai Jos, respiră calm, fii autentic, lasă lingușirile. Care e cea mai mare 
realizare a vieţii tale? 


ŞMECHER (după ce se așează, se gândește, își examinează rivalul): Serios, chiar asta voiai să 
mă întrebi? Credeam că vrei să ştii unde am fost azi noapte şi ce am făcut între orele 23 şi 2. 


ANCHETATOR: Sunt sigur că poți să-mi dai cel puţin cinci variante de răspuns, unul mai 
plauzibil ca celălalt, la întrebarea asta, aşa că nu te întreb...să revenim. 


ȘMECHER: Dacă te întreb pe unde ai intrat poţi să-mi răspunzi la modul serios? 
ANCHETATOR: Îţi par om neserios? 

ȘMECHER: Îmi pari arogant de serios. Enervant de serios. Deci? 
ANCHETATOR: E rândul tău să răspunzi la întrebări. De aia ești aici. 


ȘMECHER: Dar nu vreau să fiu aici, nici nu ştiu de ce sunt aici sau ce e aici. Sau cum am 
ajuns aici. Pot să primesc ceva de băut? 


ANCHETATOR: Dacă răspunzi la întrebările mele, o să-ți dai seama. Nu, aici nu se bea. Care 
consideri că e cea mai mare realizare a vieţii tale? 


ŞMECHER(cu tupeu): Am învăţat să urc furnicile indiene în copaci. Ştii: blip blop e ca ala 
bala, hop pop tup tap. E formula magică, câștigătoare. 


ANCHETATOR: Spune-mi trei valori pe care le prețuiești cel mai mult în viață. 
ŞMECHER: Să mă simt bine, să mă distrez, să găsesc plăcere în tot ce fac. 


ANCHETATOR: Ştii cumva care este persoana cea mai uşor de găsit şi disponibilă pentru 
tine, în viața ta? 


ŞMECHER: Dracul? (și izbucnește în râs, a făcut o glumă bună) 


ANCHETATOR: Sinceritatea ta mă sperie. Stai pe domolitelea, vrei război? 


ŞMECHER: Sunt un șmecher interesat de propriile interese. Lumea e împărțită în adulatori 
fără rezerve şi scuipangii cu tupeu. Ghici în ce categorie sunt eu. 


ANCHETATOR: Scuipi bine, la țintă? 


ŞMECHER: O, da, din trei încercări te nimeresc de patru ori. (și iar râde, singur, ca de o 
glumă bună) A fost o glumă bună, de ce nu râzi cu mine? A, tu râzi la glume mai rafinate, din 
altă ligă? Sau doar la glumele tale de om serios? 


ANCHETATOR: Cum te cheamă? 

ȘMECHER: Etc etc etc. 

ANCHETATOR: Şi care e numele de familie de aici? 
ŞMECHER: N-am familie, sunt singur. 
ANCHETATOR: Şi cum ai apărut pe lume? 


ŞMECHER: Nu ştiu, lumea a apărut în viața mea. Dar tu eşti pământean sau extraterestru? Și 
cum te cheamă? Nu pot dialoga cu cineva căruia nu îi știu numele. 


ANCHETATOR: Tu ai luat bătaie când erai mic? 
ŞMECHER: Doar peste mâna stângă. Ca să scriu frumos cu dreapta. 
ANCHETATOR: Eşti şmecher de mic? 

ȘMECHER: Eu nu am fost mic niciodată. 
ANCHETATOR: Văd că ai egoul mare. 

ȘMECHER: Am avut o copilărie fericită. 
ANCHETATOR: Până când? 

ŞMECHER: N-are termen de expirare, că o iau în serios. 
ANCHETATOR: E singurul lucru pe care îl iei în serios. 
ŞMECHER: E destul, viața nu merită mai mult. 
ANCHETATOR: Care e mâncarea ta preferată? 
ŞMECHER: Orez cu lapte după înghețată. 
ANCHETATOR: Ce faci mâine? 

ŞMECHER: Tot ce n-am făcut azi. Şi ceva în plus! 
ANCHETATOR: Spune-mi un vis de-al tău. 
ŞMECHER: Dorm bine, fără vise. 

ANCHETATOR: Atunci spune-mi un coşmar. 
ȘMECHER: Acest interogatoriu e. 


ANCHETATOR: De ce? 
ȘMECHER: Prea brutal, prea intim, prea serios. 


ANCHETATOR: Nu prea e timp, sunt mulți candidaţi, trebuie o evaluare rapidă, suntem în 
pericol. 


ŞMECHER: A...cine zice că suntem? Aici e casa de nebuni? Eşti doctor de cap? Şi, cine se 
adaptează și pliază se salvează? 


ANCHETATOR: Şi cei cooperanți și optimişti. 
$MECHER: Cooperanţi, maleabili, prefăcut normali? 


ANCHETATOR: Cei convingători! Doar. Vrem să creăm o nouă lume, o lume unde nu există 
decât iubire. Și aşa va fi pace. 


ŞMECHER: A, desigur, vreți să instalaţi pacea pe Pământ. Prin abuzuri şi violenţă. Chiar și 
dacă reușiţi, pacea se menţine de oameni, între oameni, nu de un regim autoritar. El va cădea, 
inevitabil, la un moment dat. 


ANCHETATOR: Dar o să ne jucăm așa, cum vrem noi, până la final. Asta se întâmplă când o 
singură specie preia controlul planetei- şi nu cea mai rațională specie! se produc dezechilibre 
majore. Evident, suntem prea mulți, folosim prea multe şi prea repede! Ne trebuie o nouă şi 
bună direcţie, mai puţini oameni și mai mult educați. 75% trebuie să dispară în neant iar restul 
care rămâne să fie de cea mai bună calitate. Pentru asta e testul ăsta. Să presupunem scenariul 
ăsta. E vital pentru tine. Ai înțeles ce am spus? 


ŞMECHER: (extrem de speriat)Dacă vorbeşti serios, da. Vorbeşti serios? Scenariul ăsta s-a 
aprobat, acolo, Sus? 


ANCHETATOR: Cât de des mănânci carne? 


ȘMECHER: Ăăăă, de 3 ori pe săptămână? De 2 ori? De 4? (nu știe care e răspunsul corect de 
dat)De câte ori vrei tu, pot să o fac, serios. Pot şi să nu mănânc deloc, dacă animalele sunt în 
pericol. Şi legumele sunt bune. 


ANCHETATOR: Spune adevărul, nu ce aş vrea eu să aud. 

ŞMECHER: Mănânc cât am nevoie.(spune prudent, dar cu jumătate de gură) 
ANCHETATOR: Eşti un bun economizator? 

ŞMECHER: Dacă sunt modest, da. Asta mă salvează, nu? 


ANCHETATOR: Nimic nu ne salvează. Doar extincția a 75% dintre noi. Spune-mi 3 valori 
pe care le prețuieșşti cel mai mult în viaţă. 


ŞMECHER: Modestia, munca, educaţia. 


ANCHETATOR(acum izbucnește în râs): Totul are 2 feţe, nu? Orice răspuns, orice poveste, 
orice ştire, bună sau rea. 


ȘMECHER: Nu mă gândesc la asta, doar la versiunea mea salvatoare. Mă adaptez bine? 


ANCHETATOR: Daca nu te gândești tu, fii sigur că se gândesc alții! Doar nu crezi că bogaţii 
lumii îţi sunt prieteni? Atât de naiv nu poţi fu. 


ȘMECHER: E bine să fii pe locul 2, primeşti exact atâta atenţie câtă să nu ți se urce la cap, şi 
ai toate lucrurile sub control, şi totul e posibil. Şi dacă nu ai toate lucrurile sub control, para- 
doxal, totul e posibil! Cum te cheamă pe tine? Ce nume porți? Pun pariu că e unul neobişnuit. 
Spune-mi, te rog, mă roade curiozitatea de nu mai pot să stau pe scaun... 


ANCHETATOR: Ion. 


ŞMECHER: Ion? Nu te cred, dar mă rog, dacă zici, Mai cunosc 2 Ioni în viaţa mea, unul bun, 
unul rău, dar amândoi chei, fără păr. Tu eşti primul Ion brunet cu voce autoritară din viața 
mea. Mărturisesc că mi-este...75% frică de tine. 


ANCHETATOR: Acum poți să spui şi poveşti, important e să nu uiţi adevărul despre tine. 
Oricum, sigur eşti banal şi neinteresant. Așa că, inventează, dacă poţi, spune cine ai vrea să 
fu...joacă-te. Asta fac șmecherii, nu? 


ŞMECHER: A trecut timpul de joacă, acum trebuie să fim responsabili. Nu vreau să am o 
poveste ca a tuturor celorlalți. Unicitatea mea e a mea, că lumea are nevoie de șmecheri. 


ANCHETATOR: Pentru un prost, spui cam multe prostii impresionante. 
ŞMECHER: Noroc tău că am vocabularul redus, altfel te-ai fi ales cu o frumoasă migrenă. 
ANCHETATOR: Pentru orice există o explicaţie, chiar dacă ea e falsă. Dar tu o crezi. 


ŞMECHER: Eşti prea filosof sau prea şmecher pentru mine, mă tem că nu te înţeleg așa cum 
ai vrea tu. Spune-mi în vorbe simple ce vrei de la mine. 


ANCHETATOR: Vreau să alegi viaţa. Cea reală. 
ȘMECHER: Păi ce, nu sunt destul de real? Sunt o fantomă? Nu mă vezi? 


ANCHETATOR: Vreau să renunțţi de bunăvoie la viața virtuală, să renunți la serviciile de 
internet. Pentru totdeauna. 


ȘMECHER: A, da? Doar atât? Și mă salvez, mă integrez în noua lume? Şi-mi dai şi un 
premiu? O călătorie pe planeta Pluto? 


ANCHETATOR: Mai mult. O călătorie unde vrei tu. 


ŞMECHER: Dacă ar fi adevărat, dacă aş putea să am încredere în tine(zice grav serios, dar 
apoi izbucnește în râs, îi dă cu tifla) Du-te dracu de nebun, aiurezi. Hai că trebuie să plec, am 
treabă și mă reții. Nu facem afaceri împreună, avem interese diferite, deși îmi place costumul 
tău. E original sau hocus pocus made in China? 


ANCHETATOR: Ăsta e ultimul tău cuvânt? Gândeşte-te bine ce răspuns îmi dai. 
ȘMECHER: Aş putea să mă repet, dacă vrei să te plictisesc. 


Anchetatorul se ridică şi pleacă, dispare prin unghiul unui perete, Șmecherul fuge şi 
încearcă și el să găsească ieșirea. 


ȘMECHER: Hei, și acum eu ce fac? Pe unde ai ieşit? Dă-mi drumul, mi-e rău. Ajutor. E 
cineva dincolo? Ok, facem cum zici tu, fac orice, accept, da, aleg ce vrei tu, ce zici tu că e 
bine. Da, recunosc, sunt un vierme, dar viermii merită şi ei un os de ros, nu? Merită şi ei a 
doua şansă! Hei! Pe unde te-ai strecurat afară? Alo! Ajutor! Bine, recunosc, tu eşti şefu la toți 
şmecherii, să trăieşti, dar lasă-mă și pe mine să trăiesc. Mă auzi? Sunt sigur că mă auzi... 


SCENA 2 


Acelaşi decor, aceeaşi încăpere, cu o femeie frumoasă și tânără. Care va apărea în anchetă 
sub apelativul EA. 


Femeia frumoasă priveşte desenele de pe pereți, fredonându-și un cântecel romantic, până 
când, brusc, dă nas în nas cu el. Care o privește cald, zâmbind. EA nici măcar nu tresare, îi 
zâmbeşte...de parcă îl aştepta. 


EA: Mă priveşti de parcă m-ai cunoaşte(spune tandru-seducător, după ce îl priveşte atentă) 
ne-am mai întâlnit? Ne cunoaştem? Și dacă nu, sigur avem atât de multe să ne spunem...cred 
că te-am mai întâlnit într-un vis frumos dar eram pe o plajă pustie, noaptea, sub cerul plin de 
stele...îmi place zâmbetul tau, vreau să dansez cu el.(și cei doi dansează până la masă, iar ea 
continuă să vorbească) De unde ai apărut? Cine eşti? Trebuie să zic, sincer, că îmi convine că 
te-am așteptat, nu sunt dezamăgită de așteptare...sper să putem face multe lucruri frumoase 
împreună. Doar dacă nu eşti mut, sper!(glumește) Eşti emoţionat? Te intimidez?(și îl privește 
pe sub gene, așteaptă un răspuns) 


ANCHETATOR (o așează pe scaun, încheind dansul): Şi acum, că ai făcut o mică pauză şi 
pot şi eu să... 


EA(dulce, flirtează): Să spui o prostie? 
ANCHETATOR(netul/burat): O să stabilim... 

EA(I privește direct în ochi, cu voce joasă): Cine începe primul? 
ANCHETATOR: Regulile după care... 

EA(amuzată): Se mişcă Universul? 

ANCHETATOR: Tu ai voie să vorbeşti! 


EA(g/umeaţă): N-am voie? Vai! Atunci ce caut aici? Dacă obsesie nu e, nimic nu e. Nu sunt 
obsesia ta? Atunci de ce m-ai adus aici? 


ANCHETATOR: Nu tu ești obsesia, jocul ăsta e. La ce te gândeşti în clipa asta? 


EA(bosumflată, se alintă): La nimic. 

ANCHETATOR: Oamenii întotdeauna se gândesc la ceva... 

EA: La nimic important. 

ANCHETATOR: O completare importantă. Vreau să ştiu la ce...neimportant. 


EA: Eşti un tiran! Sigur ești zodia Scorpion! Şi eu care credeam că eşti un bleg!(râde)Un bleg 
simpatic, dulce(completează repede, cu drăgălășenie)! Mă gândeam că nu-mi convine că sunt 
o jucărie. Și că tu ai gura mică dar ochii mari. Şi aş vrea să ştiu dacă şi... 


ANCHETATOR(o întrerupe): Da, neimportant. 
EA(chicoteşte): Pentru mine nu, pentru tine, da! 


ANCHETATOR: Am impresia că te porți cu mine ca cu o băieţel, de parcă am fi copilărit 
împreună. Şi nu-mi convine. 


EA: Ai impresia că te alint? Nu, doar mă dau la tine. Dacă am fi copilărit împreună nu mai 
aveai norocul să mă dau acuma la tine...fiindcă te-aş fi avut deja. 


ANCHETATOR: Eşti prea încrezătoare în puterea ta de seducţie. Exagerezi, din primul 
moment, Şi îți dezvălui intențiile prea repede. Trebuie să lași loc de puţin mister. 


EA(sec): N-am timp de mistere şi magie, ziua are doar 24 de ore şi concurenţa e mare. 
Suntem 3 femei la un bărbat şi 25 la un bărbat bine, de succes, până-n 48 de ani... 


ANCHETATOR: Am mai văzut eu arogante, dar nu s-au mişcat atât de repede ca tine. 


EA: Imi plac incertitudinile, mă provoacă, mă deschid spre celălalt. Dar de cele mai multe ori 
rămân dezamăgită, toți sunt banali, spre porci! nu vor o relație serioasă...multă vrăjeală fără 
susținere, până ajungem în pat. Măcar tu ești frumușel. 


ANCHETATOR: Ai mințit des în viaţa asta a ta? 


EA(rresare): N-aş zice că mint, ci că am imaginaţie bogată. Ştii şi tu că suntem o specie care 
supravieţuieşte şi interacționează bine și repede şi pacifist cu străinii prin povești fictive, Că 
acuma tu le spui minciuni, treaba ta...ce e cu desenele astea pe perete? Ca să mai îmblânzască 
atmosfera, să nu lase impresia că suntem la un interogatoriu, cu forţa? Ce e aici, casa de triere 
nebuni? Ne manipulezi cu drăgălășenie și puritate? Puţină lumină în acest decor istoric? Sigur 
acest interogatoriu va intra în istoria umanităţii, sunt un personaj istoric. 


ANCHETATOR (ironic): Eşti greu de manipulat. Tu crezi că eşti pe calea cea bună în acest 
moment al vieții tale? 


EA(serioasă): Toţi avem defecte, mai mari sau mai mici. Dar de când a apărut pe Pământ 
primul om a ştiut că e pe calea greşită. De atunci tot caută drumul cel bun dar se vede că 
suntem o specie ratată de vreme ce atât de mulți oameni, de atât de mult timp, nu au fost în 
stare să găsească drumul, și să strige, cu bucurie:- Ecce drumul! Poftiţi, oameni buni. 


ANCHETATOR: Eşti fermecător de simpatică și te-aş asculta până mâine dar... 


EA: Nu e timp, ştiu. Nu ai cumva ceva dulce la tine? Aș vrea puţină ciocolată, dacă nu se 
poate o prăjitură. 


ANCHETATOR: Ai primit de dimineaţă glucoză. Și apă. Şi mere. 
EA: Nu e ciocolată. Şi un ou fiert cu două felii de pâine şi o bucată de brânză nu e ceva dulce. 
ANCHETATOR: Câteodată trebuie să apreciezi ce-ţi pică, că se poate şi mai rău. 


EA: Da, ştiu, nu e îngrozitor? Să răpeşti lumea din treaba ei şi să o duci într-un beci întunecos 
dar cu desene inocente luminoase ca să îi pui întrebări întunecoase şi periculoase e de-a 
dreptul înspăimântător! Mie nu-mi plac întrebările, sunt agresive, mă paralizează. Îmi plac 
filmele vechi şi plimbările tăcute pe sub teii înfloriți. Vrei să facem o plimbare în parc? Nu, 
nu e timp, ce păcat... totuşi, mai mult decât orice, îmi plac poveştile, fiindcă doar în poveşti 
întâlneşti oameni memorabili! Şi acolo mă simt în siguranţă! În viaţă, nu. Spune-mi o poveste 
şi eu am să o continui cu povestea mea. Vrei? 


ANCHETATOR: Nu, nu vreau cum vrei tu. 
EA(din nou seducătoare): De ce? Ţi-e teamă că ai să pierzi controlul? 


ANCHETATOR: Totul e sub control. Doar că nu prea am timp. Trebuie să salvez cât mai 
mulți oameni şi tu mă încurci mai mult decât e nevoie. 


EA: Cred că ne pierdem vremea noi doi. Ştii de ce? Eu nu vreau nimic de la tine iar tu sigur 
nu pe mine mă cauţi. Şi mi-ai stricat deja tot programul pe săptămâna asta. 


ANCHETATOR: Acum treci la atac? Gata cu flirtul? Nu mai încerci puţin? Unii oameni au 
puteri miraculoase, te vezi frumos şi bun în ochii lor! 


EA: Eu vorbesc prea repede când vorbesc încet? Vorbele mele trec prin tine. Ori eşti imun la 
frumuseţea femeiască și nu te interesează deloc sexul, deci ești impotent. 


ANCHETATOR: Noi vă vrem binele și să fiți în siguranță. Avem grijă de voi. Așa că te pun 
să alegi binele sau răul. Vrei să trăieşti în virtual sau real? Alege. 


EA: Nu se mai poate amândouă, presupun. Dar îmi încalci libertatea, nu vreau să aleg. 
ANCHETATOR: Îţi las libertatea să alegi, 
EA: Cine eşti tu să-mi faci asta? 


ANCHETATOR: Sunt totul şi nimic, dar ești la mâna mea. Sunt noua ordine ordonată, fiindcă 
nu se mai poate aşa, trebuie să fie totul clar, prea e debandadă, e haos. Vreau să instalez pacea 
minții, ca să puteți dormi din nou bine. Viaţa asta dublă v-a tulburat mințile şi somnul. 


EA: Şi ce se întamplă cu cei care aleg una din cele două? Ce urmează? Am nevoie de 
informații, de certitudini. 


ANCHETATOR: Urmează să se întâmple viitorul. Şi nimeni nu poate prevedea viitorul. 


EA: Nu-mi convine deloc. Chiar dacă zic că accept, eu întotdeauna voi recidiva în fugile 
mele, asta e un fapt sigur. 


ANCHETATOR: Ah, ce vă mai place să vă învârtiţi în jurul cozii...să trageţi de timp, inutil. 


EA: Nimic nu e de aruncat dintr-o existenţă, nici măcar banalitățile. Ba chiar ar trebui să ştii 
că banalitățile îmi fac viaţa suportabilă. 

ANCHETATOR: Îngerii au început să cadă din cer, toţi pe capul meu! 

EA: Ai nevoie de ajutor? Ce draguţ, nimeni nu m-a alintat până acum cu "îngeraş” 
ANCHETATOR: Mă lamentam, nu vorbeam cu tine... 

EA: Of, eram sigură că ești un arogant rece nesuferit. Nici urmă de înger în tine. 
ANCHETATOR: Pe tine aşa te alintau acasă, până la 7 ani, îngeraş... 

EA(tresare, neplăcut): De unde ştii? 


ANCHETATOR: Știu tot. Sunt peste tot, oricând. Când aveai 7 ani, părinţii tăi s-au despărțit, 
iar mama ta s-a recăsătorit cu un actor care te-a abuzat sexual de la vârsta de 14 ani, dar cu 
mare artă manipulatoare, tu te-ai îndrăgostit de el deşi habar n-aveai ce e dragostea... 


EA(a roșit puternic, îi reproșează ironic): Bietul de tine, nu te distrezi deloc. Ai suferit tu 
pentru mine? Cine eşti tu, Diavolul? 


ANCHETATOR: Nu trebuie să mă distrez, doar să înregistrez. 

EA: Şi? Ai ajuns la vreo concluzie? În legătura cu setea oamenilor de distracţie? 
ANCHETATOR: Da, dar e prea tristă. Vrei să o auzi? 

EA: Cred că oricum o să mi-o arunci peste ochi! 


ANCHETATOR: Indiferent cum tratează oamenii adevărul, el nu poate fi ascuns la nesfârşit 
fiindcă el stă la baza lumii. Dar astăzi, gigantica industrie a mijloacelor de comunicare în 
masă nu e preocupată de adevăr sau de minciună, ci de nereal şi de irelevant. Îi dă omului ce 
are el poftă: divertisment de cea mai joasă calitate, din ce în ce mai joasă calitate. Idolii 
secolului 21 sunt suboameni modificaţi cu plastic. Venereți tinereţea și frumusețea modificate 
genetic, şi atât. Toate valorile simple, de bun simţ, au dispărut. E un coşmar să priveşti, din 
exterior, aşa ceva...şi incredibil, totodată. E incredibil că asta e realitatea adevărată. 


EA: E adevărat, dar nu toţi venerăm monștrii, eu, de exemplu, mă venerez pe mine însămi. 
ANCHETATOR: Şi asta te face să te simţi specială? Bine? Frumoasă? Împăcată? 
EA(silabiseşte, autoritară): Li-be-ră! Li-be-ră! 


El se ridică şi dispare în hohotele ei de râs, tot mai isterice. 

SCENA 3 


Acelaşi decor, alt intervievat. Un bărbat la 50 de ani, neglijent îmbrăcat, tipul bădăran. Sunt 
așezați la masă, faţă-n faţă. 


ANCHETATOR: De ce, omule? Cum s-a întâmplat? De ce ai omorât-o? (întreabă blând, fără 
reproș) 


PUŞCĂRIAȘ(inocent): Nu răspundea la întrebări. 
ANCHETATOR: Nici D-zeu nu răspunde! 


PUŞCĂRIAŞ (surprins): La naiba, de unde știi? Aşa a zis şi ea. Era prea multă linişte şi eu nu 
suport să nu fie gălăgie. Liniştea mă înnebunește! 


ANCHETATOR: Crezi că e uşor? Întrebarea, odată pusă, oricum îi bântuie creierii, mințile. 
Trebuie să insişti cu tortura, finuţ, progresiv, cu răbdare... 


PUŞCĂRIAŞ: Aşa am vrut să fac, dar a cedat repede. Doar o dată am dat-o cu capul de 
perete. Am întrebat-o, sincer preocupat, de ce suferă atât de tare şi ea mi-a zis să mă duc 
dracului. La naiba, eu mă dusesem la ea să facem sex, şi ea era nefericită, suferea...am 
întrebat-o ce o doare, dacă pot să o ajut cu ceva, dar ea doar suspina, ofta, zăcea în pat. 


ANCHETATOR: Și te-ai enervat... 


PUȘCARIAȘ: Păi sigur. De unde răbdare, la mine? De ce să complicăm ce e simplu? Eram 
acolo, voiam să o fut, pardon, să o fac fericită, să nu mai sufere. 


ANCHETATOR: Nu prea ai fost la şcoală, băiete. Ai un limbaj de căcat de pe stradă. 


PUȘCARIAŞ: Nu prea, doar cu forța, câţiva ani. Păi dacă în anul în care m-am născut eu nu 
ştiam să citesc, la ce bun să învăţ mai târziu? Mi-am zis să o ţin tot aşa, eu oricum ştiu să 
citesc oamenii prin gesturile pe care le fac. 


ANCHETATOR: Pe mine poţi să mă citeşti? 

PUŞCĂRIAŞ: Pot, dar nu-mi place ce citesc. Crecă o să dau de Dracu cu tine. Nu ştii de 
glumă. Îmi pari că eşti specialist în autopsii live și vrei să mă tranșezi. Dar poate că merit. Dar 
a fost un acident, nu voiam să o omor, doar să i-o trag, de aia m-am și dus la ea, că altfel 
stăteam acasă, la computerul personal şi mă masturbam cu un porno. La puşcărie nu am 
computer personal. Voiam să pun mâna pe niște ţâţe, jur! Nu m-am dus cu gânduri rele. Mai 


bine mă duceam la curve, dar curvele pe care le ştiu eu nu prea stau pe internet, stau pe stradă, 
în afara oraşului. Sunt la poliție, nu? Pot să cer un avocat? Poate mai reduc din pedeapsă... 


ANCHETATOR: Nu, nu e nevoie. Ai o şansă să scapi, trebuie doar să faci o alegere. 
PUȘCĂRIAŞ: Aşa simplu? Păi bine, aleg să scap. Între ce am de ales și ce? 


ANCHETATOR: Trebuie să alegi viața virtuală sau cea reală. 

PUŞCĂRIAŞ: Cum adică? Doar una, fără cealaltă? Păi și când sunt conectat la computer, tot 
eu sunt, frățioare, nu e altul ca mine, să-mi bag...a, pardon, să-mi las scula nesculată în 
pantaloni. Ce, vrei să mă întorc la 1800? Glumești, nu? Păi cum mai agăț eu gagici cu țâțe 
mari? Cum mai văd eu filme cu vampiri şi zombii? Aăă, şi tururi virtuale prin muzeele lumii? 
Cu muieri grase pictate despuiate şi statui cu mușculoşi cu puţa mică? 


ANCHETATOR: Linişte! Alege una din ele. Acum. 


PUŞCĂRIAȘ: Ştiam eu că nu e de glumă cu tine...Hei, şefu, pot să trec de bunăvoie în tabăra 
ta şi să îi conving pe toți maimuţoii să aleagă bine, ce vreţi voi. Ce ordonaţi voi, ca să fie bine, 
pace pe planeta albastră, ştii ce zic? Eu sunt flexibil, deși încordat, sunt ascultător, deşi 
impulsiv violent. Ce ziceţi? Nu cer mult în schimb, o casă caldă, mâncare la cantină şi internet 
nelimitat. Ce, vrei să-mi zici că tu nu stai pe net? Fugi de aici, nu cred nici într-o mie de ani! 
Dacă vreţi mai mult de la mine, eu pot și mai mult, o să trag de mine. Eu reușesc orice, mă 
ghidez în viaţă după vorbele: dacă nu ai reuşit, mai încearcă şi mâine. Mâine e întotdeauna 
atât de aproape! Am câștigat ceva sau n-am pierdut nimic? (râde) Le-am furat de pe net şi mi 
le-am băgat în cap. Vrăjesc fetele cu ele... 


ANCHETATOR: Trebuie doar să alegi, pentru tine: real sau virtual! Atât. 


PUȘCARIAŞ: Mie mi-ar plăcea să fie mai multe variante, să le mai combinăm, jumate 
jumate, nu să fie totul alb sau negru, da sau nu, azi sau niciodată. 


ANCHETATOR: Acum ai vorbit ca un filosof cu şcoală multă. Dar situația rămâne 
neschimbată. Alege. 


PUŞCĂRIAŞ: Negocierea şi dialogul e cheia păcii, dacă îmi permiti să îţi reamintesc... 
ANCHETATOR: Deja ţi-ai permis prea multe. Alege. 

PUŞCĂRIAŞ: Urăsc cuvântul ăsta, dacă aș putea l-aş ucide. 

ANCHETATOR: Evazivă specia ca cea umană nu s-a mai văzut. 

PUŞCĂRIAŞ: Avem sentimente, trăim cu inima, șefu, păi cum altfel? Şi cât suferim... 
ANCHETATOR: Şi tu suferi? 


PUŞCĂRIAȘ: Eu? Păi eu am crescut la orfelinat, cât am suferit eu n-a suferit nimeni, am 
suferit de foame în fiecare zi, am crescut mare cu coajă de cartofi fierți cu slănină râncedă şi 
am luat bătaie cu biciul ud, nu m-a iubit nimeni, niciodată, a trebuit să mă descurc de mic, 
adică să supraviețuiesc, să-mi ocup locul sub soare, că nimeni nu s-a dat la o parte să-mi iau şi 
eu raza mea de soare, păi e ceva uşor pe lumea asta, între oameni? 


ANCHETATOR: Vrei să nu mai suferi? 


PUȘCARIAŞ: Eee, ești glumeţ, șefule, nu se poate asta, oricât aş vrea, ştiu că nu se poate! 
Sunt realist şi trebuie să plătesc pentru faptele mele. Doar nu vrei să mă duci în Rai? Păi tot n- 
aş vrea, că aş mai vrea să păcătuiesc cu ...ştii tu( face gesturi, arătând femei cu sânii mari) 


Anchetatorul părăseşte încăperea zâmbind amar... 


PUȘCARIAȘ(srrigă după el): Păi şefu, eu spun cinstit, trebuie să pun şi eu niște condiţii, 
altfel nu e viață. Ai milă de mine, că mâine e ziua mea de naștere, aş vrea şi eu să o 

sărbătoresc cum îmi place mie, cu tort de frişcă pe o femeie goală stropită cu şampanie care 
nu e făcută în China! (se ridică în picioare, vorbește la pereți) Ştiu că mă vezi şi mă auzi, dar 
nu trebuie să mă priveşti ca pe un duşman, sunt de partea voastră, hai să negociem raza mea 
de soare. Fac orice! Până la un punct. Bine, vă las să vă mai gândiţi...bine, puneţi voi punctul 
unde vreţi, de acord, dar lăsaţi-mă şi pe mine să mă mai bucur de bucurie. Eu nu pot să stau 
aşa, fără să fac nimic, nu sunt genul meditativ, eu lucrez cu mâinile, cap nu prea am. Eu 
înnebunesc dacă stau închis şi e linişte, eu trebuie să fac ceva...ceva distructiv, dacă 
constructiv nu mă lăsaţi! (și pune mâna pe scaun și dă cu el de masă, până îl face praf) 


SCENA 4 


Cu femeia evlavioasă, serioasă, gravă, care va apărea în anchetă sub apelativul Femeia. 
Anchetatorul se învârte în jurul ei, încet, o examinează. Femeia e îmbrăcată cu multe haine 
deşi e cald în încăpere. Acum, în această scenă, lumina e discretă, cu multe umbre... 


ANCHETATOR: Eşti o persoană friguroasă? Ai foarte multe articole de îmbrăcăminte pe 
tine. Suferi de vreo boală care te îngheaţă? Cum te numeşti? 


FEMEIA: Numele meu nu e important. Însă Lăudat fie numele Domnului, în veci! 


ANCHETATOR: Și în beci, poate, acolo n-aş avea nici o problemă cu asta. Poate acolo ar fi 
mai multă nevoie. Răspunde, trebuie să scriu în formular. E important pentru istorie, acum 
scriem o pagină de istorie. Numele... 


FEMEIA: Nu e bine să le ştim pe toate. E chiar un mare păcat. 
ANCHETATOR: Tu ştii deja, vreau şi eu să ştiu. 
FEMEIA: Da, sunt o păcătoasă, ăsta e numele meu. 


ANCHETATOR: Să nu-mi spui că te cheamă și Maria. (o vede uimită, contrariată) Ce te 
îngrozeşti aşa? E o glumă bună! Dar să trecem la lucruri serioase. Ştii de ce ai fost adusă aici? 


FEMEIA: Domnul ştie şi asta mi-e deajuns. 

ANCHETATOR: Deci, nu cooperezi? 

FEMEIA: Dar v-am răspuns la întrebări. Dacă nu vă plac răspunsurile, nu mai întrebaţi. 
ANCHETATOR: Urmează să zici să ne ducem să...ne rugăm, mai bine, nu? 


FEMEIA: Vedeţi? Ce repede mă cunoaşteţi! Sunt uşor de citit. 

ANCHETATOR: Tu nu ești curioasă să mă cunoşti? 

FEMEIA: Locul ăsta nu mi se pare potrivit să cunoști oameni. E prea întuneric și urât aici. 
ANCHETATOR: Nu meritaţi să ne punem birourile într-o grădină scăldată de soare. 
FEMEIA: Ce păcat! N-aţi mai fi atât de încrâncenați. 


ANCHETATOR: Incercănaţi, poate...voi, încrâncenaţi. ŞI bine încercănaţi, că dormiţi prost. 
Aţi uitat cât de bun şi sănătos e somnul, sunteți în război permanent cu el... 


FEMEIA: Eu nu sunt în război, nu sunt soldat. D-voastră sunteți comandant de oaste? Nu vă 
văd faţa, e ascunsă în întuneric. 


ANCHETATOR: Lumina e dragoste, ziceţi voi, nu? Dar şi pe cei din întuneric trebuie să-i 
iubiți. 
FEMEIA: Iubirea e un mister. N-ai să ştii niciodată cine te iubeeşte. 


ANCHETATOR: Și din ceea ce spui, crezând că nu-mi răspunzi la întrebări, pot să trag multe 
concluzii despre tine, mult mai multe decât dacă îmi răspundeai sec la ele. 


FEMEIA: Știu, şi dacă tăceam, tot așa. Și sunt sigură că te copleşeşte un minunat sentiment de 
competenţă acum, nu? 


ANCHETATOR: Ia te uită. O ironică fină se ascunde prost în tine. 
FEMEIA: Iese la iveală, cu necunoscuţii insistenţi și obraznici. 


ANCHETATOR: Puteai să spui: în preajma proștilor/(râde) Crezi că rugăciunile celor 
murdari şi ironici sunt ascultate, acolo, Sus? 


FEMEIA: Dacă sunt sincere, da. 

ANCHETATOR: Cât de sincer poate fi un om viclean? 

FEMEIA: Nici un gând al lui nu îi este ascuns Domnului. 

ANCHETATOR: Atunci, dacă Domnul le ştie pe toate, de ce să-l plictisim? 
FEMEIA: EL nu se plictiseşte niciodată. 

ANCHETATOR(g/umep): De unde ştii tu? 

FEMEIA: Simplu. E Creator. Creează. 

ANCHETATOR: Nonstop? Fără pauză? 

FEMEIA: Sunt atât de multe de făcut pe şi cu lumea asta. 

ANCHETATOR: Bine. Eu zic că nu se plictiseşte fiindcă nu ne ascultă. 


FEMEIA: Ascultă și flecăreala noastră inutilă, dar ştie ce e important. Noi nu ne dăm seama 
de asta. 


ANCHETATOR: Tu îşi iubeşti aproapele? 
FEMEIA: Încerc. În fiecare zi. 

ANCHETATOR: Cu cât mai puţini apropiaţi, cu atât reuşeşti mai bine, nu? De aceea vă tot 
faceți bisericuțe, ramuri-rămurele de confesiuni, vă grupați în cercuri mici, radicale, restrânse? 
Trișaţi inteligent, aparent. 


FEMEIA: Fiecare încearcă să facă ce poate. 


ANCHETATOR: Și tu crezi că ai vocaţia să schimbi lumea? Ah, dacă te-ai putea vedea din 
locul meu, cât de măruntă și insignifiantă ești. 


FEMEIA: Da, dar o să mă ţii minte, în mintea ta. 
ANCHETATOR: Ha ha, amintirile sunt un lux. Eu sunt un tip practic, trăiesc doar în prezent. 


FEMAIA: Nu există aşa om, fiecare are amintiri frumoase de care să se agaţe. De aceea ne 
întoarcem în trecut, e un loc sigur. 


ANCHETATOR: Eu, nu! 

FEMEIA: Ba da, ai avut și tu odată 7 ani... 
ANCHETATOR: Nu-mi amintesc... 
FEMEIA: Nu recunoşti... 


ANCHETATORUL: Scorneli. Ce urmăreşti, ce tactică ai? Lasă, taci şi răspunde la ce te întreb 
eu. Ce zi e astăzi? 


FEMEIA: Încă o zi cu Domnul, aleluia! 
ANCHETATORUL: Câţi ani ai? 

FEMEIA: Copiii Domnului nu au vârstă. 
ANCHETATORUL: De ce faci pe nebuna? 
FEMEIA: Vreau să fiu pe placul lui. 
ANCHETATORUL: Lui îi plac nebunii? 
FEMEIA: Oamenii cu inima sinceră. 


ANCHETATORUL: Unde locuiești? Ah, știu, în casa Domnului, normal. Mi-e şi frică să te 
întreb ce munceşti pentru o bucată de pâine. 


FEMAIA: Fac de toate, cât pot de bine. 


ANCHETATORUL: A, da, desigur. Mai ai multe fraze de astea, versete mobilizatoare, în 
depozitul obligatoriu de predici? Ai minţit vreodată, ca să treci puntea? 


FEMEIA Nu, am luat-o mereu pe drumul drept şi anevoios.. De aceea, sunt încă la începutul 
drumului. 


ANCHETATOR: Eşti vanitoasă! 
FEMEIA: E o întrebare sau o constatare? 


ANCHETATOR: Ai auzit semnul întrebării, pe undeva? Hm, mi-ar plăcea să mă pot păcăli 
aşa cum reuşeşti tu. Sunt aproape gelos pe seninătatea ta ignorantă. Ar trebui să vă maturizaţi, 

şi nu martirizaţi Oare de ce există atâți de mulți oameni mici şi speriați, te-ai întrebat 
vreodată? 


FEMEIA: Pentru că nu sunt iubiţi, n-au simțit niciodată dragostea! Asta e înspăimântător, da. 


ANCHETATOR: Părinţii unui prieten mi-au spus mereu să iubesc doar ceea ce nu poate fi 
pierdut. Deci, nu oameni. Oare era greşit? 


FEMEIA: Oh, vai! Sărmanul de tine, câtă durere neexprimată este în sufletul tău! 


ANCHETATOR: Dar nu l-am ascultat niciodată. Eu nu am suflet-deci, sunt nemuritor! 
Oamenii buni, cei care îi ascultă şi îi îngrijesc pe săraci, pe copii, pe animale, ei mor de tineri! 
Obosesc, se epuizează repede şi Domnul tău bun îi ia la el, ca să lase loc pe Pământ unei alte 
generaţii de oameni buni...care nu prea mai apare așa uşor...hahaha. De ce petreci atât de mult 
timp pe facebook? 


FEMEIA: Îi urmăresc pe fraţii şi surorile mele să nu facă greşeli. Dar de unde ştii că...? 


ANCHETATOR: Unii, deşi îmbătrânesc, nu devin mai înţelepţi, devin mai uşor iritabili, deci 
îmbătrânesc degeaba. 


FEMEIA: Nici un copil al Domnului nu îmbătrâneşte degeaba. 
ANCHETATOR: Nu eşti copilul Lui, ești a lui Adam şi Eva. 


FEMEIA: Eu am renăscut. Mai bună și mai frumoasă. Frumoasă în sensul că frumusețea e 
suflet, e sinceritate, e transparenţă, e bunătate, e lejeritate...combinaţia dintre ele și aerul 
dintre ele. 


ANCHETATOR: Şi aerul dintre ele! (pluteşte pe ultimele cuvinte, aerian)asta e o definiţie pe 
care ai furat-o de la cineva!(râde de ea)...Crezând că fac bine, oamenii, gloata de oameni, vor 
jertfi pe cel pur şi nevinovat pentru a se salva...dar nu se va salva, nu vă treziți niciodată. 
Dormiţi profund când trebuie să fiți trezi. De ce? 


FEMEIA: De ce e o întrebare care te bagă în multe belele. 


ANCHETATOR: Se tot închid ochii „în Numele Domnului”, „de dragul păcii”, „ca să nu 
creăm scandal”, „ca să nu se rupă frățietatea” şi altele, nu mai pot să înțeleg. Poate îmi scapă 
mie ceva, dar când au loc astfel de manevre, numele Domnului este deja abuzat şi înjosit, 
vorbit de rău și batjocorit, pacea deja a dispărut, frățietatea e deja ruptă. Nu există nici 
dragoste frățească, nici milă, nici iertare, nici reparare. Eşti atât de ipocrită că şi când vei fi in 
Iad vei spune că eşti în Rai. Tu mai ajungi la sufletul tău de atâtea clișee cu care trăieşti! 


FEMEIA: Eu trăiesc ce vorbesc. Nu vorbesc în deşert. 


ANCHETATOR: Clișeele, lozincile frumoase înlocuiesc adevărul. Fiinţele omenești sunt mai 
puţin raționale și mult mai puţin drepte, din născare, decât presupun optimişti. 


FEMEIA: Timpurile în care trăim sunt o eră a Controlorilor Mondiali. Dar cine îi va păzi şi îi 
va controla pe paznicii şi controlorii noştrii? E o eră a sclaviei. De aia nu dorm eu, eu veghez. 


ANCHETATOR: Cum, cine? Domnul tău, al meu, al nostru. 


FEMEIA: Tot nu am înţeles ce caut eu aici. Fiindcă veghez? 


17 


ANCHETATOR: Aici găseşti eliberarea de lumea virtuală. Te voi duce într-un loc mai bun, la 
care visezi. 


FEMEIA: Vreau să mă duc singură acolo. 
ANCHETATOR: Îţi trebuie intermediar. 
FEMEIA: De ce? 


ANCHETATOR: Tu pari normală în raport cu societatea profund anormală de azi. Asta crezi 
şi tu. duci o viaţă cuminte într-o societate la care- dacă ai mai fi ființă umană credincioasă- n- 
ar trebui să te adaptezi. E incredibil că mai ai iluzia individualităţii tale proprii. Conformismul 
e tot una cu uniformizarea iar uniformizarea e incompatibilă cu libertatea şi sănătatea mintală. 


FEMEIA: Acum mă faci nebună, pe față? 


ANCHETATOR: Atât ai înţeles din discuţia noastră?(profund dezamăgit) Dacă ai ştii cu cine 
ai stat de vorbă...dacă ai ştii. 


FEMEIA: Nu mi-a făcut nici o plăcere discuţia noastră. 

ANCHETATOR; Am venit să te salvez. Trebuie să crezi asta, să crezi în mine. 
FEMEIA: De la ce? De cine? De ce? Tu să mă salvezi? 

Anchetatorul iese dezamăgit, trist, suferind... 


FEMEIA: Hei, nu pleca așa, când vrei tu. Hai să stăm de vorbă. Eu ce fac acum? Ce se 
întâmplă în continuare? Cine eşti? Cu cine am stat de vorbă? Întoarce-te. Domnule. Cât mai 
stau aici, vreau să ies. Alo, mă aude cineva? Este un abuz, protestez tare, mă auziți? Eu sunt 
tare în Domnul, dar solicit să fiu eliberată, în numele Lui! 


SCENA 5 


Poetul stă cu capul culcat pe masă iar Anchetatorul apare din neant, îşi pune mâna pe 
umărul lui, şi îi spune versurile următoare: 


Prins într-o stare de panică 
Mă izbesc de pereți invizibili 
Sângerez amintiri 

Respir otrava refuzului. 
Apoi mă rog 


Mult dar degeaba 

La stele 
Să mă înveţe să am curaj 
Singur să fiu. 


POET(abia acum ridică capul, uimit întreabă): De unde aveţi poezia asta? Nimeni nu o ştie, 
n-am arătat-o nimănui. Hoţule! 


ANCHETATOR: O ai scrisă în computerul personal. Povesteşte-mi despre ea. 
POET: Singurul subiect de conversaţie pe care îl refuz e propria persoană. 
ANCHETATOR: Păi vorbeşti despre ea, nu despre tine. De ce te-ai apucat de băut? 
POET: Eşti surd sau nu pricepi? 

ANCHETATOR: Păi vorbim despre băutură. De ce? 


POET: Fiindcă băutura mă place aşa cum sunt şi cu ea mă plac şi eu pe mine. Dă-mi o sticlă 
de vodcă. De oricare origine, poate fi şi rusească. Bine că chinezii nu fac vodcă! 


ANCHETATOR: Că te lăsai de băut? Aici nu se bea! Haha, eşti un laş. 
POET: O cârpă chiar...păcat, puțină băutură ar mai înveseli locul ăsta sumbru. 


ANCHETATOR: E, exagerezi cu firea ta poetică. Mai ai timp să devii curajos. Acum ești jos 
de tot, nu ai nimic de pierdut, poţi deveni un erou. Ai toate şansele. Vreau să te ajut, ai noroc! 


POET: La ce bun? Pentru cine, pentru ce? 


ANCHETATOR: Pentru tine, ca să nu mai suferi. De ce vă închideţi în voi? De ce jeliți 
întruna? De ce vă ascundeţi în aparenţe, voi, oamenii? Hai, inima sus, las-o să bată liberă. 
Treci peste! 


POET: Unui om care a suferit mult, îndelung, nu îi poţi spune cu zâmbetul pe buze: ei, hai, 
treci şi peste asta, crezi că noi ceilalți nu am suferit? Mai bine te prefaci că îl asculți şi îl baţi 
pe umăr, prietenește. Şi îi dai o sticlă de rom. Nu crezi? 


ANCHETATOR: Nu. Nu eu. N-am văzut niciodată un om fericit în carne şi oase! Şi vreau să 
văd! 


POET: Pentru că fericirea nu stă în carne şi oase, ci în suflet şi spirit. Nici nu ai să vezi, doar o 
să simți, dacă ai noroc. Sau să începi să crezi în poveşti, ele ajută la supravieţuire. 


ANCHETATOR: Vrei să mai trăieşti? 
POET: Nu trăiesc, mă scurg, mă târâi, mă dizolv, alunec, cu fiecare zi... 
ANCHETATOR: Vrei să se schimbe ceva în viaţa ta? Totul? 


POET: Nu cred că se mai poate, e prea târziu. Nu mai ştiu cine sunt fiindcă nu am fost 
niciodată cineva, moleculele mele care ar trebui să mă formeze, sunt în cele patru zări...prea 
multă amărăciune şi dezamăgire e în mine, nu e loc de speranţă. Şi unele amintiri ar trebui să 
le păstrăm în călcâie, ca să le strivim în picioare la fiecare mişcare de aer. 


ANCHETATOR: Ai suferit mult din iubire? 

POET: Am aflat prea devreme că nu iubirea face lumea să funcționeze. Regulile o fac iar 
regulile spun că trebuie să sufăr. 


ANCHETATOR: Dacă am iubi din şi cu toată inima, am fi atât de buni şi de fericiți că nu am 
mai avea nevoie de reguli! Vino cu mine şi totul se va schimba. 


POET: Ce vrei în schimb? N-am nimic, în afara sufletului. 
ANCHETATOR: Deja începem să ne înţelegem. 


POET: In stadiul de epuizare nervoasă în care mă găsesc, ai putea să mă convingi uşor iar 
îndoctrinarea ta va fi eficace. Toată lumea poate fi practic îndoctrinată cu orice la cât de 
nedormită este. 


ANCHETATOR: Dar este deja, mi-e tot mai teamă că am ajuns prea târziu! Ca să parodiez 
cuvintele lui Churchill "niciodată nu s-a întâmplat ca atât de mulţi oameni să fie atât de 
manipulați de atât de puţini oameni”. Dar am senzaţia că te chinuie o întrebare... 


POET: Da, mai multe, tot timpul, dar acuma una mai intens: ce loc e ăsta? Nu-mi amintesc 
cum am ajuns aici, nici când. De ce nu sunt ferestre, şi nici uşă? E un fel de purgatoriu? Am 
murit și am ajuns în stele? Dacă nu, vreau să mă întorc la viața mea de ieri. 


ANCHETATOR: Chiar dacă în viaţa ta de ieri erai nefericit şi fără nici o speranță? 
POET: Da. Dar eram liber. 
ANCHETATOR: Îţi voi da tot ce e mai bun pe lumea asta. Tot binele din lume. 


POET: Care lume? Lumea s-a transformat într-o colonie de termite. A apărut o nouă etică 
socială, acum omul trebuie să se adapteze la munca în echipă, să aibă loialitate faţă de grup, 
să adere la gândirea de grup, la dinamica grupului, la creativitatea de grup. Ha! Ansamblul 
social are valoare acum, nu părțile lui individuale. Omul ideal e cel care manifestă 
conformitate şi loialitate față de grup, şi dorința, onestă sau nu, dar reală, de a adera la grup. 
Nu faci asta? Scrii poezii înecate în alcool ieftin care îți omoară ficatul. Iar eu nu fac parte din 
grupul de oameni care vor binele, cu forţa! 


ANCHETATOR: Dar ce vrei? 


POET: Să fiu stăpân pe viața meaa. Da, viaţa mea aia insignifiantă și plină de nesiguranţă şi 
nefericire dar să simt eu, viermele de om, că pot schimba ceva sau că pot oricând să o apuc pe 
un drum pe care îl aleg eu. 


ANCHETATOR: Dar toţi vreţi în Rai, la naiba, caramba! 


POET: Nu e chiar exact...vrem să nu murim! Toţi vrem să trăim veșnic pe Pământ. lar dacă 
asta nu s-o putea, atunci vrem în Rai. 


ANCHETATOR Aroganţi fără minte. 


Iese enervat din încăpere, cu paşi mari. 

SCENA 6 


Femeia fragilă se agită pe scaun, bate un ritm nervos cu degetele pe masă, îşi tot privește 
ceasul. Anchetatorul e impasibl, calm, o priveşte fix. 


ANCHETATOR(ca/m): Eu am tot timpul din lume...nu sunt obsedat de ceas. 


FRAGILAGritară): De aceea nu ai sentimentul că-ţi pierzi timpul. Problema este că se pierde 
timpul meu și asta nu e corect. Asta vrei de la mine? 


ANCHETATOR: Dacă nu eşti pregătit pentru orice, nu eşti pregătit pentru nimic. 


FRAGILA: O nouă lozincă corporatistă de rahat. Sau era un sfat pentru mine? Minunat. Pe 
mine nu mă interesează să fac totul pe lumea asta. 


ANCHETATOR: Eşti delicată ca o furtună de vară. Eu am o linişte beton în mine, a la 
Proust.(pronunţă prost) 


FRAGILA: Scriitorul sau substantivul? 


ANCHETATOR : Ironicii sunt specia mea preferată, da, esti o furtună în liniştea mea. În 
lumea mea. Îmi place să îmblânzesc furtunile. 


FRAGILA: Atunci caută-ți o furtună pe măsură şi lasă-mă să mă duc în lumea mea. 
ANCHETATOR: Oricum tu trăieşti în lumea ta. Secretă. 


FRAGILA: Nu discut cu forța, cu nimeni. Sunt o fiinţă liberă, care face alegeri. Acum vreau 
să plec. Nu mă supun niciunui interogatoriu, E un abuz, am drepturi, vreau să fac o plângere 
la poliție. Ce înseamnă asta? Unde mă aflu? Cine ești, identifică-te. 


ANCHETATOR: Poate noi suntem poliția. Poate o să plecaţi după ce răspundeți la întrebări. 


FRAGILA: Cum adică, poate? Și, suntem mai mulți? Tot orașul, toată omenirea? De ce faceți 
asta? De ce sunt suspectă? Chiar ești de la poliție? 


ANCHETATOR: Tu nu ai dreptul la întrebări. Deocamdată. 
FRAGILA: Intru în greva tăcerii. Protestez. 


ANCHETATOR: Numele și ocupaţia terestră.(ea zace, el repetă de câteva ori întrebarea, 
calm) Credeam că vrei să pleci cât mai repede de aici. Răspunde şi vei trece la următorul 
nivel. Domnişoara Furtună, cu tine vorbesc. 


FRAGILA: Următorul nivel? Ce joc macabru e ăsta? Cine ești tu? 
ANCHETATOR: Poate sunt poliția Vieţii. 

FRAGILA (pufneşte printre dinți): What? Bullshit! 

ANCHETATOR: Știm că eşti profă de engleză, dar acum vorbim româneşte. 


FRAGILA: Atunci probabil ştiţi şi cum mă cheamă. Nu înţeleg de ce vă interesează persoana 
mea, sunt total neimportantă. Şi nu vorbesc cu necunocuţi despre viața mea personală. 


ANCHETATOR: A, nu face to face, doar pe face...book? Asta nu crezi cu adevărat. Toţi 
oamenii se consideră importanţi şi vor atenție. Și nu ți se pare curios că deşi viaţa noastră 

secretă trebuie să rămână secretă, tu o scrii în jurnal? Așa mult ţii la ea? Te obsedează? Te 
hrănești cu ea ca și cu un drog excitant? E singurul lucru excitant în viaţa ta searbădă, așa e? 


FRAGILA: De unde ştiţi şi de...? Nu vreau atenţie de la toți nebunii. Doamne, mulți nebuni 
umblă bezmetici prin istorie. Jurnalul meu e doar pentru mine, e atenţia mea pentru mine. 


ANCHETATOR: E, în general, vrei să primeşti atenţie de la toți. Crezi că o meriţi! 
FRAGILA: Eşti general? 
ANCHETATOR: Eşti optimistă? 


FRAGILA: Am un optimism realisto-tragic. Societatea globalizată venerează succesul şi 
tinerețea permanentă, utilitatea, profitul. Eu sunt în plus, eu venerez simplitatea, naturaletea, 
bunătatea, generozitatea, inteligenţa bine şi mereu educată... 


ANCHETATOR: Dar poţi să te prefaci că ești integrată bine în Sistem. Vezi ce repede se 
dezleagă limba când vrei să te pui în centrul atenției? De abia aşteptai să te vaieţi și să-ți 
etalezi inteligenţa. Oamenii sunt aşa nişte flecari ipocriti! 


FRAFILA: Dacă vă încurcaţi cu oamenii, să vă doară capul atunci. Ce aveţi cu mine? De ce 
eu? 


ANCHETATOR: O întrebare tipic omenească idioată. De ce eu, de ce acum, de ce așa, de ce 
aici? Bla bla, etc şi alte rahaturi. Vă place să vă ascundeți după aparenţe, de ce nu vorbiți 
direct şi sincer? 


FRAGILA: Omul este o ființă complexă, cu sentimente şi... 
ANCHETATOR(o oprește brusc): Ţi-e frică de moarte? Eşti pregătită să mori? 
FRAGILA: Asta este o amenințare directă? Viaţa-mi este în pericol? Sau vorbim ipotetic? 


ANCHETATOR: Ştii sigur că o să mori într-o zi. Vouă, drept credincioşilor, vă e cel mai 
frică de moarte. De ce vă agăţaţi de locul ăsta dacă dincolo e mult mai bine? Nu e dincolo 
locul perfect să vă bucuraţi cu Păstorul vostru blând şi iubitor? 


FRAGILA: Asta hotărăşte EL, când ni se termină zilele aici. Avem lucruri de făcut, o misiune 
de împlinit, lumină de răspândit... 


ANCHETATOR: Aha, pe facebook? Staţi zilnic pe facebook în jur de 4 ore, chiar şi voi, 
ăştia, tari în credinţa oarbă. 


FRAGILA: De unde ştiţi? 
ANCHETATOR: Și Domnul ştie! 
FRAGILA: Dar îmi încălcați intimitatea. Grav. 


AMCHETATOR: Tu singură te-ai expus la expoziţie ca un exponat exotic. Noi doar am 
urmărit cu atenție. 


FRAGILA: De ce pe mine? Eu nu însemn nimic. 


ANCHETATOR: Doar un experiment... 

FRAGILA: Nu e frumos, nici legal, să faceți experimente pe oameni fără voia lor. 


ANCHETATOR: Off, dar nu e voia oamenilor niciodată. E doar o iluzie că ar fi...lor li se 
întâmplă. 


FRAGILA: Văd că ai chef să faci glume. Fă în continuare, o să râd eu dacă îmi vine... 
ANCHETATOR: Dacă, acest dacă complică atât de mult personajele de poveste... 
FRAGILA: Eu nu vreau să fiu personaj în povestea altcuiva. Eu îmi scriu singură povestea. 


ANCHETATOR: Dar tu vei avea rolul pozitiv, frumos, cel de victimă inocentă. Vei intra în 
istorie ca un personaj pozitiv! 


FRAGILA: Refuz, protestez şi solicit să fiu eliberată! 


ANCHETATOR: Ce specie arogantă e rasa umană. Dar şi foarte amuzantă(dă pe spate de 
râs) Dar să trecem mai departe, adică la sfârşit: trebuie să alegi viaţa reală sau viaţa virtuală. 
Care viață alegi? 


FRAGILA: Amândouă. Am acest drept, trăiesc într-o ţară europeană liberă. 
ANCHETATOR: Nu se poate, ori- ori. 
FRAGILA: Altfel? Dacă nu...? 


ANCHETATOR: O să mori. De ce vă este frică de viaţă? Pe internet ai iluzia că deții 
controlul asupra vieții tale, că eşti liniştită, că ai ce-ţi dorești, că poți trăi în pace cu propria 
minte. Eşti o fantomă care încearcă să prindă contur, să-şi umple viaţa cu ceva. Aşa e? Dacă 
nu-ți convine ceva sau cineva- deconectare şi reconectare pe alt profil, pe altă persoană, pe alt 
subiect! Supravieţuieşti fiindcă eşti o impostoare. Dacă internetul ar dispărea brusc din viața 
ta, ai înnebuni. Te-ai trezi, fără preaviz, în psihoză. Tu și restul muritorilor, ești parte din 
turmă! Noi înțelegem asta și am venit să vă ajutăm să vă recăpătaţi somnul cel liniștit şi 
inocenţa începutului copilăriei. Nu mai fiți impostori, fiți reali. Tocmai ţi-am sugerat alegerea 
cea bună, cea corectă, cea salvatoare. 


FRAGILA: De obicei, există trei păreri asupra unei situații: părerea mea, părerea ta şi părerea 
corectă. Există trei păreri, dar doar una contează şi se realizează cu adevărat. De data asta, 
doar părerea mea contează. Dacă fac orice alegere, mor cu voi. Dacă nu o fac, tot mor. Aşa că 
aleg să nu fac nicio alegere. Am nimerit aici din nimereală, alege tu pentru mine. 


ANCHETATOR: Imposibil. Trebuie să alegi tu, ori una, ori alta, altă variantă nu e. 
FRAGILA: Voi sunteţi oameni sau roboţi, viață artificială? 


ANCHETATOR: Ce jignire! Istoria a studiat în amănunt creștinismul pentru a înțelege de ce 
creștinilor le vine atât de uşor să dea dovadă de cruzime- așa cum respiră, aşa bârfesc, judecă, 
întorc spatele, dau cu pietre, ard pe rug, pun mâna pe arme! De unde setea asta de sânge? Noi 
vrem pace. Lumea mea vrea pace. 


FRAGILA: Ne apăram credinţa cu orice mijloace! Pacea e noua religie ce trebuie instalată? 
Aţi venit voi, Inteligența Artificială, ca să daţi omului un sens în viață? Să instalați pacea prin 
teroare, tortură, în mod totalitar? 

ANCHETATOR: Poate suntem şi noi oameni, de unde concluzia că suntem artificiali? Gata 
cu vorbăria goală. Când ne prefacem, putem fi oricine şi putem face orice. Când suntem noi, 
cei reali, situația se schimbă. Acum suntem într-o situaţie reală care solicită un răspuns real 
din partea ta, cea reală. Alege. 


FRAGILA: Să încheiem discuţia aici, îmi face rău. Eu am un nivel crescut de empatie şi aş 
vrea să pot să empatizez cu suferința ta, acuma- cred că e o chestie cu care te naști, probabil şi 
pe care ţi-o cultivi în fiecare zi ...dar când ajung la concluzia sau intuiţia- şi intuiţia mea e 
infailibilă! că ceva îmi devine nociv, e mai bine să mă opresc, altfel nu pot rămâne detaşată 
emoțional și mă consum nervos şi emoțional inutil...mi-e milă de tine dar de mine şi mai milă. 
Eşti un călău şi mă ţii aici împotriva voinţei mele, sigur pentru un scop murdar. Sper, din toată 
inima, să te faci bine, într-o zi. 


ANCHETATOR(râde, și tot râde): Ăsta a fost cel mai egoist lucru pe care l-am auzit din gura 
unei femei, vreodată. Ştii câți empaţi veritabili au trăit pe acest pământ? Unul singur- și el a 
fost crucificat în urletele de bucurie ale mulțimii! Un empat nu spune niciodată: suferinţa ta e 
şi suferința mea, aş vrea să o iau toată asupra mea, sunt aici ca să te salvez. lar tu vrei să îi 
salvezi pe oamenii pe care îi placi, ca să crești în ochii lor, ca să te pui tot tu pe primul plan, 
ca să îți dai un scop în viață. Un empat e un nebun care ştie că e nebun şi încearcă la nesfârşit 
să se salveze pe el însuşi, să-şi creeze iluzia mântuirii. Poate doar o mamă iubitoare să fie o 
bună empată, şi să facă sacrificiul suprem...dar şi ea doar pentru copilul ei, sânge din sângele 
ei, deci nu se pune. Eşti genul cel mai trist şi patetic de om, cel care plânge pe la colţuri când 
spune o vorbă bună cuiva dar celălalt nu te apreciază pentru asta iar vorba aia bună nici măcar 
nu era sinceră! Noroc că nu am sentimente, mi-am împietrit inima, că aş fi vomitat, totuşi 
creierul meu nu suportă ipocrizia arogantă. Doar pe cea haioasă. 


FRAGILA: Turnul Babel va fi mereu în construcţie și niciodată terminat. La el se va lucra 
mereu, in zadar. Nu putem avea un dialog normal, condiţiile sunt anormale, îţi dai seama? 


ANCHETATOR: Imi dau seama că te sperie locurile în care nu ştii unde te afli şi vrei să fugi, 
să te retragi în carapacea ta, așa faci tu dacă nu poţi manipula discuția- dialog în direcția care 
îți convine ţie. 


FRAGILA: Mă jigneşti gratuit, nici nu mă cunoşti. 


ANCHETATOR: Aici te înşeli, te cunosc mai bine decât te cunoşti tu însăţi. Nimeni nu e 
nebun în copilăria lui, înnebunim după ce ieşim din ea, ceva mai târziu. Toţi. Te înţeleg şi 
vreau să te ajut...sunt aici să vă recunoaşteți nebunia și să vă ajut să vă faceţi bine. Trebuie să 
crezi în mine. 


FRAGILA: Trebuie să-mi dai libertatea totală ca să cred în tine. Eventual. Asta trebuie să fie 
alegerea mea, liberă. Şi tu trebuie să-mi respecţi decizia. 


ANCHETATOR: Nu mai avem timp. Trebuie să riști şi să crezi dacă vrei să supraviețuiești. 


FRAGILA: Cred deja, din toate puterile mele, în unul Creatorul şi Atotputernicul D-zeu. Eu, 
mereu prima din ultimul rând, am învins cedând totul chiar şi oricui nu mi-a cerut nimic. 


ANCHETATOR: Vai! Asta e definiția empatului, da! Şi? Gata? Ştii şi tu că poveştile 
adevărate nu sunt niciodată spuse integral! Ele sunt reinterpretate, cosmetizate, fiindcă 
oamenii nu pot îndura, suporta, căra, povara adevărului! Dar Eu vă ştiu toate poveştile 

adevărate şi închipuite. Vă dau şansa să vi le recunoaşteți dar voi daţi cu piciorul şi întoarceți 
spatele, semeţi. (ridică braţele, învins) Îţi respect şi înregistrez decizia.(fuce câțiva pași, se 
depărtează, dar se opreşte să mai pună o întrebare)La câte decizii proaste crezi că ai dreptul 
în viața asta? 


FRAGILA: La toate câte se ivesc... 

ANCHETATOR: Nu ai nici o idee cu cine ai stat de vorbă? Cine sunt?...Nu? 
FRAGILA: Oricine ai fi, acestea nu au fost condiţii de dialog normal, recunoaşte şi tu. 
ANCHETATOR: Dacă a fost judecata de apoi?... 

FRAGILA(puf/nește): Da, da! Dacă... 

ANCHETATORUL iese zâmbind amar... 


SCENA 7 


POLITICIAN obez, la costum, îşi desface cravata, neglijent, se ridică de pe scaunul fragil, se 
învârte în jurul lui, transpiră. Incăperea e scăldată în lumină puternică. Anchetatorul îl 
priveşte calm, surâzând. 


ANCHETATOR: Bună ziua. Luaţi loc şi spuneți-mi ce mai faceţi 


POLITICIAN(se așează, dar se fățăie, stă incomod): Acum, în momentul ăsta, în ultimul 
timp dar un timp nu atât de îndepărtat, sau aşa, în general? 


ANCHETATOR(sec): Într-un cuvânt. 

POLITICIAN(râde zgomotos): Dintr-un cuvânt nu pot alcătui o frază, iar eu cu asta mă ocup. 
ANCHETATOR: Adică? 

POLITICIAN: Făuresc fraze ademenitoare. 

ANCHETATOR: Aha...şi la ce sunt bune? 

POLITICIAN: Aduc putere, succes, bani. 

ANCHETATOR: Şi asta e o frază sau e un slogan? Chiar şi aşa, la ce-ţi folosește? 
POLITICIAN: Scaunul ăsta e foarte incomod, mă limitează, mă sufocă chiar. 
ANCHETATOR: Staţi în picioare. 


POLITICIAN: Sau mai bine plec, am o grămadă de treabă, de întâlniri de neratat. Întâlnirea 
asta nu o aveam programată, sunt sigur, cum aţi dat de mine? 

ANCHETATOR: Nu durează mult, depinde de d-voastră să se încheie repede. 


POLITICIAN: Serios? Foarte rezonabil, mă bucur. Mărturisesc că m-am speriat un pic de 
locul ăsta. Cu ce pot să vă ajut şi ce primesc în schimb? De ce eu? E şi reprezentantul 
opoziției aici? Aţi aflat de noua companie IT a ministerului care trebuia lansată luna viitoare 
oficial deşi ea operează de jumătate de an, cu profit maxim? 


ANCHETATOR (misterios): Este vorba despre ceva şi mai mare...ceva greu de cuprins... 


POLITICIAN(îi lucesc ochii, îi curge saliva): Eram sigur, bănuiam eu, ai stofă de afacerist 
internațional. Și locul ăsta e macabru, miroase a afacere necurată, adică a bani negri. 


ANCHETATOR (simplu): Nu e vorba despre bani. 


POLITICIAN îi pică fața dar apoi râde): Fugi de aici, ce m-ai speriat, glumeţule! Banii 
învârt lumea- altfel de unde ameţeală? Secolul 21 e al ameţelii ultrarapide. 


ANCHETATOR: Sau al insomniei, mai degrabă, aş zice eu. 

POLITICIAN: Eşti expert în neadormiți? Hai să lăsăm balivernele, te ascult. Care-i planul? 
ANCHETATOR: Trebuie să faci o alegere. 

POLITICIAN: Eu? Tu ai făcut-o deja? 


ANCHETATOR: Acum e vorba doar de tine. Vrei să rămâi agăţat de viaţa virtuală sau de cea 
reală? 


POLITICIAN: Dar e totul perfect așa, în sfârșit umanitatea și-a găsit calea! Visul e realitatea 
şi orice realitate e un vis frumos. Și ce repede ne mişcăm, ca păstrăvul în pârâul rece de la 
munte. 


ANCHETATOR: Mda, dar pâraiele nu mai bat din palme pentru realizările astea. Au secat. 


POLITICIAN: Wtf, vorbești singur? Vrei aplauze de la H20? Ce e aici? Institutul de 
nebunologie condus de nebunul cel mai convingător? 


ANCHETATOR: Trebuie să alegi: real sau virtual. 
POLITICIAN: Şi asta s-ar traduce: moartea sau viaţa? 
ANCHETATOR: Ce alegi? 


POLITICIAN: Du-te dracu de nebun, eu am plecat de aici( și se duce spre ușă, caută o ușă 
dar nu e niciuna în cameră; caută disperat, se întoarce la masă) Unde e...unde e uşa? Pe unde 
se iese? Cât vrei să-mi dai drumul? M-aţi răpit? Vă jucaţi cu nervii mei? Care e prețul? Spune. 


ANCHETATOR: Nu e pe bani. E pe real sau virtual. 


POLITICIAN(își caută telefonul): Cu mine nu vă merge aşa, nu ştiţi cu cine vă puneţi. O să 
iau pielea de pe voi, în direct, pe internet. Și ce dacă mi-aţi luat telefonul? Oamenii mei mă 
pot localiza după ceas(dar nu mai are nici ceasul) după ultima mea locaţie. Nu se mai poate 
trăi fără tehnologie, ea m-a ajutat în ultimele două alegeri "libere şi democratice”, acolo am 
făcut campanie, acolo am manipulat voturi şi rezultate, cu un click, tehnologia e aliatul celor 
puternici care au scopuri înalte în viaţă. Nu e pentru adormiți naivi. 

ANCHETATOR: Calmează-te, îți dăm drumul imediat. Trebuie doar să alegi. Apoi ești liber. 


POLITICIAN (se ridică furios, bate cu palma în masă, strigă): Aleg un căcat! Crezi că nu ştiu 
că nici o viață umană nu contează- și asta e singura declaraţie politică corectă pe care nici un 
politician nu o va face pe față, ci doar în culise, cu cortina trasă.(și se învârte în jurul lui, 
arătând culisele) lată culisele istoriei. Vreau să ştiu cine sunteți și cine m-a vândut vouă. Cine 
sunteţi? Cum aţi apărut, de unde? Prea repede și prea puternici? 


ANCHETATOR: Te înşeli, nu te mai agita, linişteşte-te...deşi în principiu ai dreptate cu 
declarația politică. 


POLITICIAN: Eşti prea calm şi prea sigur de tine, domnul meu, şi asta înseamnă că ești 
foarte puternic şi urmezi un plan bine stabilit. Iar când ceilalți oameni sunt în stare de şoc îi 
poţi face să accepte aproape orice. E o dedesubtologie deloc subtilă aici şi refuz să fiu victima 
unui protocol politic autoritar de căcat. Eu știu cum merg lucrurile pe lumea asta- oamenii se 
împart în două categorii: prima, o categorie minoritară, de șmecheri care susțin Sistemul în 
toate crimele lui, pentru că astfel profită și ei de o viaţă îndestulată pe spatele celor asupriți de 
Sistem. A doua categorie îi cuprinde pe toţi ceilalți bipezi care formează populația...oameni 
naivi, creduli, fricoşi dar şi vanitoşi care se escrochează chiar pe ei înşişi, crezând orbeşte sau 
din spirit de turmă, că Sistemul se preocupă puţin şi de Binele lor. Dar a crede că Sistemul are 
conştiinţă este ca şi cum ai crede că Dracu are conştiinţă. Așa că nu-mi spune tu că vrei să mă 
salvezi pe mine! Tu ce Dracu de Sistem ești? Asta vreau să ştiu! 


ANCHETATOR: Unul ameţit bine, ca să te citez- maestre- amețit bine de secolul 21. 
POLITICIAN: Vreau să-mi chem armata de avocaţi. Am dreptul ăsta. 
ANCHETATOR: Nu ai nevoie...trebuie doar să decizi singur. 


POLITICIAN: Nu ştii tu mai bine decât mine de ce am nevoie, aşa că nu mai scot un cuvânt 
până nu apare avocatul pe uşă. Mai întâi să apară o uşă...(după ce își şterge transpiraţia, ride, 
se calmează) hei, şmechere, să-ţi mai spun ceva, pe gratis: singurii oameni care pot rezista, 
până la moarte, la stres şi presiune de orice fel, sunt psihopații. Ghici cine e mai psihopat 
dintre noi doi! Nebunia individuală e imună la nebunia colectivă, aşa că du-te dracu, şi în real, 
şi în virtual! O să te înving, o să câştig înfruntarea asta, poți să fii sigur! 


ANCHETATOR: Eram sigur că o să spui asta...dar nici dacă te las să câştigi, tot nu vei ieşi 
învingător. 


Anchetatorul pleacă dezamăgit, zâmbind trist... 

SCENA 8 


FUNCŢIONAR la 34 ani care dă răspunsuri scurte, direct, şi răspunsuri în lumea lui 
interioară pe care le auzim de la o voce din off 


FUNCȚIONAR: E foarte cald aici, nu puteți deschide o fereastră, vă rog?(se uită în jur, caută 
o fereastră, dar nu e, Anchetatorul ridică din umeri) 


ANCHETATOR: Numele şi ocupaţia, vă rog. 


FUNCȚIONAR: Ion Ionescu, funcționar la primărie. (spune timid, dar vocea din off, vocea lui 
interioară spune cu tupeu: "dar mi-ar fi plăcut să mă cheme Traian Ivanovici și să am funcția 
ta- ce costum beton ai! Oare şi pe mine ar arăta aşa bine? ”) 


ANCHETATOR: Îţi place viaţa ta, ești mulţumit de realizările tale de până acum? 


FUNCȚIONAR(/ surprinde întrebarea): E binişor, alţii o duc mai rău... Am apărut pe lume 
întămplător, ca toată lumea...și mi-am dat seama de asta târziu, dar eu mi-am dat seama târziu 
de toate lucrurile. De toate faptele. De toate vorbele. Dar am tras consecinţele imediat, pe 
toate la timp! (vocea interioară: sunt mulțumit pe dracu, n-am reuşit încă să întind apa pe 
nicovală, dar cine dracu te crezi de-mi pui întrebări umilitoare de la prima întâlnire? ) 


ANCHETATOR: De ce îţi petreci tot timpul liber pe internet? 


FUNCȚIONAR (timid): Pentru că nu am prieteni...(vocea interioară: băi, dar tu nu termini cu 
întrebările de rahat? Sau ce, vrei să ne împrietenim, deșteptule?) 


ANCHETATOR: Îţi urăşti viaţa? 


FUNCȚIONAR: Doar pe mine, cred...( vocea interioară: ce mai căcat de psiholog ești! Toată 
lumea îşi urăște viaţa, de aia stă ţintă şi victimă pe internet, fraiere) 


ANCHETATOR: Îmi plac oamenii sinceri, dar nu şi cei care urăsc. Iubirea e atât de simplă. 


FUNCȚIONAR: (vocea interioară izbucnește prima: bla bla, da, da, pentru iubire e nevoie 
de cel puţin doi, și să fim împreună, da, împreună rezolvăm mai uşor, doar că nu putem fi 
împreună, hai, valea, dispari) Da, dar numai teoretic(spune încet, nesigur) 


ANCHETATOR: Care e relaţia ta cu ceilalți? Cunoşti mulți oameni? 


FUNCȚIONAR: Una perfectă- fiindcă e inexistentă! (iar vocea interioară adaugă scârbită: 
Glacială. Alunecoasă. Pe moarte, mereu resuscitată artificial. Fără nici un viitor. Fără 
rezultate. Rătăcită. Răcită) 


ANCHETATOR: Deci nu ai avut bucuria să guști din plăcerea conviețuirii. Ce voiai să te faci 
când crești mare? 


FUNCŢIONAR: Nu aveam aspirații de genul ăsta, eram un copil retras (vocea interioară, 
ironică: voiam să am norocul să mă fac mare, că de copil tot bolnăvicios eram, să ajung la 
20 de ani, să fac şi eu sex. Apoi să fac o călătorie în jurul pământului, plină de aventuri, ca în 
cartea lui Jules Verne, cu care dormeam sub pernă) 


28 


ANCHETATOR: Ai suferit din dragoste... 


FUNCȚIONAR: Toţi suferim din variate motive( vocea interioară: hopa, hai că poate vrea 
să-mi audă penibila poveste de dragoste cu Rozalia, când s-a spart prezervativul şi mi-a 
murit bărbăţia în hohotele de râs ale Rozei...şi asta de trei ori! Sau când m-am dus la bordel , 
în Germania, că de aia m-am dus în excursie la Berlin) 


ANCHETATOR: Totul e de când lumea, nimic nu e nou. Dar eşti cam tăcut de felul tău...ştii 
tu câtă singurătate e capabil să îndure un om? 


FUNCȚIONAR: Pe toată! (spune și dă din cap, aprobator dar vocea interioară strigă: ei, 
dacă aţi şti voi cum nu mă opresc eu niciodată din mers şi din vorbit, iar pe rețelele de 
socializare mă bag peste tot în seamă. Nimeni nu vorbeşte mai mult ca mine. Arunc cu pixeli 
peste tot, și peste deșertul vieţii mele eroice! Sunt un zmeu valoros, zbor unde vreau eu.) 


ANCHETATOR: Dormi bine? Câte ore dormi noaptea? La ce oră de culci? 


FUNCȚIONAR: Sunteţi doctor? (vocea interioară: ăsta vrea să mă bage la nebuni, adună 
dovezi împotriva mea! ai grijă cum te porți! Fii sigur pe tine, nu o da în bară.) 


ANCHETATOR: Aş vrea să-ţi fiu prieten, pari că ai mare nevoie de unul adevărat. 


FUNCŢIONAR: Păi nu așa se fac prietenii (vocea interioară: mă duce cu zăhărelul, mă 
manipulează, escrocul naibii. M-o fi depistat de pe internet, dar cum naiba că am 14 
identități toate diferite? Ceva pute urât aici, fii cu ochii-n 14) 


ANCHETATOR: Atunci hai să facem cum se face. Hai să fim prieteni. Lasă internetul şi hai 
să... 


FUNCȚIONAR (strigă și el, şi vocea interioară, într-un glas): Cum să-l las? Acolo toţi 
oamenii sunt ca mine, e lumea ideală. Acolo e acceptarea supremă! 


ANCHETATOR: Dar nu e real, nu mai ai amintirile tale, experienţele tale, emoțile tale unice. 


FUNCȚIONAR: Nici nu le vreau, sunt foarte bune cele de împrumut, ale altora. Uite aşa se va 
instala pacea, fiindcă devenim Unul. 


ANCHETATOR: Nu, așa s-a instalat deja Delirul morții speciei. Aţi picat în prăpastie, cu toții 
„vrând să zburaţi spre stele! 


29 


SCENA 9. GAME OVER 


Anchetatorul, luminat puternic de un reflector, priveşte în sus, ridică braţele neputincios, şi 
spune calm, concluzia finală: 


ANCHETATOR: Căci iată, am venit la ei dar ei nu m-au ascultat. Din nou. Și aşa va fi în 
veci. Povestea se repetă la nesfârșit. Experimentul s-a încheiat cu un rezultat incredibil: toți au 
ales viaţa virtuală, nu vor să se întoarcă la viața reală. Desigur, ştiam asta, știam că aşa vor 
alege, era previzibil şi vizibil cu ochiul liber. Nu mai pot fi salvaţi, s-au condamnat singuri. 
Game over! Alt joc nu va mai fi! 


Și el dispare, pereţii cad, scena e invadată de lumină, personajele noastre se bucură de faptul 
că pereţii au căzut, că e o lumină blândă, că se aude cântec de pasăre liberă. Se învârt în 
cerc, toți, liberi, fericiți dar după un minut toţi își caută dispozitivele electronice, telefoane, 
laptop, le butonează cu frenezie, dar nu se pot conecta la internet, pentru că nu este. 
Conexiunea nu reuşeşte. 


Căutând semnal, personajele ajung unul lângă altul, la un pas distanţă, în linie, dar nu se 
observă unul pe altul. Sunt cu ochii în dispozitive, nefericiţi, panicaţi, tot mai nervoși... 


ŞI toți spun în cor, în același timp: Nu, asta nu e posibil, unde a dispărut lumea toată, unde 
sunt oamenii? Unde? 


Game over 


